Pia Kristensen (DF), 2005-01-13:
Jeg vil ikke tale om minuttyranni i forbindelse med det her lovforslag.
Hvis vi skal til at tale om minuttyveri, så synes jeg, vi skal ud i den enkelte kommune og se, hvor meget tid man visiterer til den enkelte ældre eller den enkelte handicappede.
Det, det handler om, er, hvor meget man afsætter til de forskellige opgaver.
Det, vi har fået ud af de frie valg, er, at de ældre selv kan vælge, om de vil have en privat eller en kommunal leverandør.
Der er gjort op med det kommunale monopol, og det mener vi er meget, meget sundt.
Vi tror på, og vi har set ude i kommunerne, at de private kan lære af de kommunale, og at det omvendte også er tilfældet.
Så vi mener faktisk, det er sund fornuft, at vi har gjort op med monopolet og har indført denne valgfri hjemmepleje.
Så vil jeg godt sige, at det at have frihed til at vælge sin egen hjemmehjælper, om det så er en privat eller en kommunal, er én ting.
Jeg tror faktisk slet ikke, det bliver aktuelt.
Socialdemokraterne er jo så lodret imod det frie valg, så hvis Socialdemokraterne pludselig vil komme et tredje led på det frie valg, så ved jeg faktisk ikke mere, hvad Socialdemokraterne mener.
Lovforslaget er en udmøntning af den revisionsbestemmelse, der ved ældrepakkens vedtagelse blev skrevet ind i serviceloven.
Lovforslaget indeholder ikke større indholdsmæssige ændringer i bestemmelserne om frit leverandørvalg, for det har jo vist sig, at der er blevet skabt valgfrihed i de fleste af landets kommuner.
M040S33983504KAJE.FM.FM Page 3456
Monday, February 14, 2005 12:41 PM
Dansk Folkeparti mener, at det er positivt, at de kommunale indberetninger til frit valg-basen i Styrelsen for Social Service viser, at borgerne får mulighed for at vælge mellem forskellige leverandører i flere og flere kommuner, og det er positivt, at hver tiende hjemmehjælpsmodtager allerede i dag har valgt at benytte en privat leverandør.
Vi synes også, at det er positivt, at en undersøgelse af private leverandørers erfaringer viser, at samarbejdet med de kommunale myndigheder i overvejende grad fungerer godt.
Vi kan støtte de justeringer i regelsættet, der er lagt op til i lovforslaget.
Vi mener, det er godt, at det præciseres, at kommunerne bliver forpligtet til at skabe grundlaget for borgernes valgfrihed, for det betyder, at det ikke overlades til kommunerne selv at bestemme, i hvilken grad og på hvilke områder de vil indføre det frie valg.
Vi kan også støtte, at der igangsættes et arbejde for at udvikle en frit valg-attest, for vi går ind for at forenkle den procedure, leverandørerne skal igennem i forbindelse med godkendelsen i kommunerne.
Attesten skal jo fungere som dokumentation for, at en leverandør lever op til en række generelle krav, der stilles i alle kommuner.
Når en leverandør så har attesten i hånden, vil der alene skulle fokuseres på de helt specifikke kvalitetskrav, som kommunalbestyrelserne har fastsat.
Dansk Folkeparti ser det som en fordel, at attesten vil medvirke til at reducere den administrative byrde for både leverandører og kommuner i forbindelse med godkendelsen.
Der indføres også en forpligtelse for kommunerne til at efterbetale leverandørerne, såfremt timeprisen fastsættes kunstigt lavt i godkendelsesmodellen.
Hermed sikrer man så en reelt fri konkurrence mellem offentlige og private leverandører.
Vi kan også støtte, at frit valg-basen moderniseres, så den bliver mere brugervenlig, og at det bliver muligt at udvide mulighederne for at frembringe analyser af udviklingen på området.
Vi synes, det er utrolig vigtigt, at vi har tjek på det.
Det allervigtigste, som jeg vil sige til sidst, er selvfølgelig at få at vide, hvad hjemmehjælpsmodtagerne selv mener om det frie leverandørvalg.
Derfor ser Dansk Folkeparti frem til den landsdækkende brugertilfredshedsundersøgelse, der skal gennemføres i 2005.
Men jeg vil da ikke lægge skjul på, at Dansk Folkeparti synes, det frie valg er godt.
Vi synes, at ældre har ret til selv at vælge, hvem de skal have ind i deres private hjem, og at der skal være valgmuligheder, også når man bliver ældre, ligesom der er, når man er i andre faser af livet.
Vi støtter forslaget.